Den hårdt prøvede dagbladsbranche kan meget vel gå en endnu mere presset fremtid i møde, hvis regeringen gennemfører sit forslag om at hæve lønsumsafgiften.

Flere dele af det danske erhvervsliv, heriblandt banker, turistkontorer og altså dagblade, er fritagede fra at betale moms. De betaler i stedet den såkaldte lønsumsafgift, der baserer sig på antal ansatte i virksomheden og størrelsen på et eventuelt overskud.

For dagbladenes vedkommende vil en forhøjelse af afgiften medføre en ekstraregning på 40 mio. kroner, og det huer bestemt ikke Ole Dall, der er ansvarhavende redaktør på Skive Dagblad og formand for Danske Dagblades Forening.

"Vi fatter simpelthen ikke, at regeringen kommer med sådan et forslag. Både store og små aviser er trængte i de her år, og alle gennemfører udvikling og hårde besparelsesrunder for at få det til at hænge sammen. En ekstraregning på 40 mio. kroner vil koste job," siger han i dagens Berlingske.

Et problem for demokratiet

Ole Dalls angreb på regeringens forslag får opbakning på en af Danmarks største mediearbejdspladser. Adm. direktør for Berlingske Media, Lisbeth Knudsen, kritiserer især regeringen for at time forslaget helt galt i forhold til dagbladenes nuværende situation.

"Det er meget uheldigt tidspunkt, at forslaget om at regulere lønsumsafgiften kommer. Det er på et tidspunkt, hvor mange af de små dagblade kæmper for livet: Med en annonceomsætning, der er under stærk pres, og for manges vedkommende også en bladsalgsomsætning som er presset. Og det er selvfølgelig også problematisk i forhold til det demokratiske aspekt, der er i at have de mange dagblade, som vi har i Danmark."

Men dagbladene har jo efterhånden været for nedadgående i nogle år, vil det ikke altid være et uheldigt tidspunkt tidspunkt?

"Jo, men det specielle ved situationen i dagspressen nu er, at alle mediehuse koncentrerer sig om at spring ind i den digitale fremtid, og derfor skal der foretages en række investeringer for at være med på den front. Så samtidigt med, at man er udfordret på den gamle platform, så skal der foretages massive investeringer i at komme over på mobil og på web."

Hvad kommer det konkret til at betyde for Berlingske Media?

"Det betyder et ret anseeligt tocifret millionbeløb, som det kommer til at koste os ekstra. Det hænger sammen med, at vi er et stort hus med 1750 medarbejdere, så det kommer til at påvirke vores 2013 økonomi, det er klar."

Bankerne fik allerede hævet deres lønsumsafgift ved skatteaftalen tidligere på året. Er det ikke kun fair, at dagbladene følger med?

"Det specielle ved dagbladene er, at vi har en central rolle i forhold til den demokratiske debat - det er stadig dagbladene, der leverer over 70 pct. af alle de nyheder, der er den egentlige grundforsyning til demokratiet. Derfor synes jeg ikke, at man kan sammenligne dagspressen med andre brancher."

Tror du dagspressen ville kunne leve op til den demokratiske rolle, den udfylder nu, hvis regeringens forslag går igennem?

"Det bliver en udfordring i de enkelte mediehuse, men det er klart, at en øget belastning af økonomien betyder, at mange må kigge på, hvor mange journalister man har ansat, og det kan i sig selv have betydning for, hvor meget nyt stof der kan laves."